A BIZOTTSÁG HATÁROZATA
(2006. október 20.)
a 2005/94/EK tanácsi irányelv keretében Németország által az Észak-Rajna-Wesztfália egyes gazdaságaiban alkalmazandó, a H5N1 altípusú madárinfluenza elleni megelőző vakcinázási terv jóváhagyásáról
(az értesítés a C(2006) 4906. számú dokumentummal történt)
(csak a német nyelvű szöveg hiteles)
(2006/705/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a madárinfluenza elleni védekezésre irányuló közösségi intézkedésekről és a 92/40/EGK irányelv hatályon kívül helyezéséről szóló, 2005. december 20-i 2005/94/EK tanácsi irányelvre (1) és különösen annak 57. cikke (2) bekezdésére,
mivel:
(1)
Németországban a közelmúltban az A típusú influenzavírus H5N1 altípusa okozta magas patogenitású madárinfluenza nagyarányú jelenlétét észlelték a vadon élő madaraknál. A betegséget egy baromfigazdaságban és egy állatkertben is kimutatták.
(2)
A H5 és H7 altípusú madárinfluenza elleni vakcinázás a betegségmegelőzés és a járványvédelem értékes eszköze lehet. Ugyanakkor a vakcinázást Németország baromfigazdaságaiban még nem alkalmazták.
(3)
Németország széleskörű helyszíni vizsgálat révén további adatokat kíván gyűjteni a vakcinázás alkalmazásáról.
(4)
2006. augusztus 24-én Németország benyújtott jóváhagyásra egy, az Észak-Rajna-Wesztfália tartomány három gazdaságát érintő megelőző vakcinázási tervet, melyet egy olyan tanulmány keretében kívánnak végrehajtani, melynek célja a H5 altípusú madárinfluenza elleni vakcina védelmi hatékonyságának a rendes üzemi körülmények között tartott baromfikon történő felmérése.
(5)
A benyújtott megelőző vakcinázási terv tartalmazza a 2005/94/EK irányelv 56. cikkének (2) bekezdésében előírt információkat és összhangban van „a fertőzött és beoltott állatok megkülönböztetésének stratégiájával” (DIVA-stratégia). A terv értékelése és a Németországgal folytatott megbeszélések alapján célszerűnek tűnik a terv jóváhagyása.
(6)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Megelőző vakcinázási terv
(1) A Németország által 2006. augusztus 24-én benyújtott és a 2008. szeptember 30-ig alkalmazandó, a H5 altípusú magas patogenitású madárinfluenza elleni megelőző vakcinázási tervet jóváhagyták.
A megelőző vakcinázást a H5N2 altípusú madárinfluenza inaktív oltóanyagával kell a tervvel összhangban Észak-Rajna-Wesztfália (Németország) három kiválasztott baromfigazdaságában elvégezni.
(2) A megelőző vakcinázási tervben megállapított és a megfelelő biológiai biztonsági intézkedésekkel kísért hatósági megfigyelést az első bekezdésben említett baromfigazdaságokban kell elvégezni.
(3) A megelőző vakcinázási tervet hatékonyan kell végrehajtani.
(4) A Bizottság a megelőző vakcinázási tervet közzéteszi.
2. cikk
A mozgás korlátozását célzó intézkedések
(1) Az illetékes hatóság ügyel arra, hogy:
a)
az 1. cikk (1) bekezdésében említett („Baromfik és egyéb áruk”) gazdaságokban tartott baromfikat, illetve ezek tojásait, tetemeit és friss húsát ne vigyék ki ezekből a gazdaságokból;
b)
a megelőző vakcinázási terv végrehajtása során ne vigyenek be baromfit vagy más, fogságban tartott madarat az 1. cikk (1) bekezdésében említett gazdaságokba.
(2) Az illetékes hatóság az (1) bekezdés a) pontjától eltérve és a megelőző vakcinázási tervvel összhangban engedélyezheti a baromfi és egyéb áruk alábbi mozgását:
a)
Németország területén belül a madárinfluenzával foglalkozó nemzeti referencialaboratóriumba történő szállítását;
b)
Németország területén belül az említett laboratórium számára történő mintavételezést követően az azonnali megsemmisítés céljából történő szállítását.
3. cikk
A gazdaságok és a szállítóeszközök takarítása és fertőtlenítése
(1) Az illetékes hatóság biztosítja, hogy az 1. cikk (1) bekezdésében említett baromfigazdaságokat az illetékes hatóság utasításainak megfelelően a baromfik gazdaságokból történő elszállítását követően kitakarítják és fertőtlenítik.
(2) Az illetékes hatóság biztosítja, hogy a baromfik és egyéb áruk mozgására használt összes szállítóeszközt minden egyes szállítás után kitakarítják és fertőtlenítik az illetékes hatóság által jóváhagyott fertőtlenítőszerekkel és módszerekkel.
4. cikk
Jelentések
Németország a megelőző vakcinázási terv végrehajtásáról szóló jelentést nyújt be a Bizottságnak e határozat alkalmazási időpontjától számított egy hónapon belül.
Németország 2006. október 3-tól negyedéves jelentést nyújt be az Élelmiszerlánc- és Állat-egészségügyi Állandó Bizottságnak.
5. cikk
Címzettek
E határozat címzettje a Németországi Szövetségi Köztársaság.
Kelt Brüsszelben, 2006. október 20-án.